रोनाल्डोको इच्छा सात अवार्ड
क्रिस्टियानो रोनाल्डोले सोमबार पाँचौंपल्ट फिफाको उत्कृष्ट वर्ष खेलाडी जिते । तर उनको भोक अझै मरेको छैन । उनी चाहन्छन्, सातपल्ट यही अवार्ड जित्ने । रोनाल्डोको रियल म्याड्रिडले गत सिजन ला लिगा जित्यो, च्याम्पियन्स लिग पनि । 
लन्डन — क्रिस्टियानो रोनाल्डोले सोमबार पाँचौंपल्ट फिफाको उत्कृष्ट वर्ष खेलाडी जिते । तर उनको भोक अझै मरेको छैन । उनी चाहन्छन्, सातपल्ट यही अवार्ड जित्ने । रोनाल्डोको रियल म्याड्रिडले गत सिजन ला लिगा जित्यो, च्याम्पियन्स लिग पनि । त्यसैले लन्डनमा आयोजित स्टार व्यक्तित्वहरूले भरिएको कार्यक्रममा उनकै प्रभुत्व चल्यो । यी पोर्चुगाली तगडा खेलाडीले आफ्नो देश र क्लबका लागि अहिलेसम्म ४८ खेल खेलेका छन् । गोल भने ४४ । त्यसमध्ये कार्डिफमा युभेन्ट्सविरुद्ध भएको च्याम्पियन्स लिग फाइनलको ४–१ जितमा उनी एक्लैले गरेको दुई गोल पनि पर्छ । दिन थियो, जून ३ । त्यसैले उनलाई आफ्ना दुई पारम्परिक प्रतिद्वन्द्वी खेलाडी बार्सिलोनाका लियोनल मेसी र पेरिस सेन्ट जर्मेनका नेयमरलाई उछिन्न केही गाह्रो भएन । तर म्यानचेस्टर युनाइटेड र रियलका लागि लगातार एकपछि अर्को सफलता चाख्दै आएका रोनाल्डोलाई चित्त बुझेको छैन । न त उनी सन्तुष्ट नै छन् । उनी भन्छन्, ‘म सातौंपल्ट यो अवार्ड जित्न चाहन्छु । पाँच अवार्ड पनि ठिकै हो, तर मेरा लागि सात भाग्यमानी अंक हो । यस्तो भए, निकै राम्रो हुनेछ ।’ गत वर्ष उनले पहिलो संस्करणको वेस्ट फिफा मेन्स प्लेयर अवार्ड जितेका थिए । योसँगै फिफा र फ्रान्सेली फुटबलको बेलन डी’ओरबीच ६ वर्षको सहकार्य टुटेको थियो । अहिले ३२ वर्ष छुँदै गरेका रोनाल्डोले सन् २००८ मा पहिलोपल्ट फिफा वल्र्ड प्लेयर अफ द इयर अवार्ड जितेका थिए । यो नै बेस्ट फिफा अवार्डको पुरानो संस्करण हो । यस्तोमा रोनाल्डोले पछिल्ला दुई फिफा मेन्स अवार्डसँगै बेलन डी’ओरका पछिल्ला चारमध्ये तीन संस्करण आफ्नो नाममा लेखाएका छन् । ‘मलाई मतदान गर्नुहुने सबैलाई धन्यवाद,’ ट्रफी हात पार्दै रोनाल्डोले भने । लन्डनको प्यालाडिम थिएटरमा उनलाई अवार्ड दिने काम गरेका थिए, विश्व फुटबलका पुराना महान् खेलाडीद्वय अर्जेन्टिनी डिएगो म्याराडोना र ब्राजिली रोनाल्डो । रोनाल्डोले थपे, ‘यहाँनिर लियो र नेयमरको नाम लिनै पर्छ । अनि मलाई र क्लबलाई समर्थन गर्ने सबै, साथी खेलाडी, प्रशिक्षकलाई पनि सम्झिनु आवश्यक छ । पहिलोपल्ट मैले इङल्यान्डमा यो अवार्ड थाप्दै छु, यो मेरा लागि निकै सम्झनालायक क्षण रहेको छ । फेरि एकपल्ट सबै प्रशंसकलाई धन्यवाद ।’ रोनाल्डोले अहिलेसम्म हात पारेको सफलताको रहस्य के हो त ? उनले एकै वाक्यमा खुबै सटिकपूर्ण ढंगले भने, ‘प्रतिभाशाली खेलाडीले पनि मिहिनेत भने गर्नुपर्छ, सफलताका लागि ।’ सबै अवाक हुने चित्तबुझ्दो जवाफ थियो, त्यो । 